આવી વ્યૂહરચના ઘડવાના કેટલાક કારણો પણ છે. ગત વિધાનસભાની ચૂંટણીમાં ભાજપે એવી રણનીતિ ઘડી હતી કે ગુજરાત કૉંગ્રેસના ટોચના નેતાઓની હાર થાય અને એ મુજબ ચૂંટણીની ચોપાટ ગોઠવી હતી. નવાઈની વાત તો એ છે કે જયારે પરિણામો આવ્યા ત્યારે કેટલાક કૉંગ્રેસનાં નેતાઓને આ વ્યૂહમાં આબાદ સપડાયાની ખબર પડી હતી. વિધાનસભામાં પહોંચવામાં અનેક નેતાઓના સપનાઓ અધૂરા જ રહી ગયા હતા. આ વખતે ર૦૧૭ની ચૂંટણીમાં ખાસ કરીને કૉંગ્રેસનાં જે નેતાઓ ચૂંટણી લડવા માગતા હતા તેઓ પહેલેથી જ સતર્ક રહ્યા અને કઈ સીટ પર કોણ આવી રહ્યું છે તેના પાક્કા ગણિત બેસાડીને એટલું જ નહીં સ્થાનિક નડે તેવા આગેવાનોને સમજાવીને પછી જ ઉમેદવારી કરી છે. કેટલાકે તો પોતાની સીટ પાક્કી કરવા માટે બીજા સીટનાં ચોગઠાં ગોઠવ્યા છે અને તેમાં જરૃર પડી તો અન્ય રાજકીય પક્ષોનાં આગેવાનોને પણ અંદરખાને રહીને સમજાવ્યા હોવાની ચર્ચાઓ છે. આ ચર્ચાઓમાં કેટલુ તથ્ય છે તે તો કોઈ જાહેરમાં કહેવાનું નથી પણ પરિણામો તેનો સંકેત આપશે.